Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 523

2. A gépészet szakmai alapozó oktatás célja A szakiskolák 10. évfolyamán folyó szakmai alapozó oktatás során egy szakmacsoport közös (elméleti és gyakorlati) szakmai ismereteinek oktatása és a készségek, képességek fejlesztése folyik. E tantárgyak keretében a tanulók az általános szakmai ismeretek elsajátítása mellett megismerkednek a kiválasztott szakmacsoport jellemző technológiáival, az itt használt anyagokkal, megismerik a szakmacsoportba tartozó szakképesítéseket, ezáltal segítséget kapnak az Országos Képzési Jegyzékben szereplő, számukra leginkább megfelelő szakképesítés kiválasztásához. Az oktatás célja a szakmacsoport közös elméleti és gyakorlati ismereteinek a közlése, valamint a jellemző technológiák, anyagok és a szakmacsoport szakképesítéseinek bemutatása. A tananyag tanításának célja, hogy fejlessze és erősítse a tanulók képességeit, készségeit, bővítse, rendszerezze és elmélyítse a közismereti tantárgyak keretében tanultakat. Fontos, hogy a tanulók szerezzék meg mindazokat az általános gépészeti ismereteket, képességeket, amelyek tanulmányaik folytatásához, a választott szakma elméleti és gyakorlati ismereteinek elsajátításához és majdan a gyakorlati munkavégzéshez szükségesek. 2006/79/II. szám Emellett elérendő cél, hogy fejlődjön a tanulók műszaki szemlélete, kreativitása, logikus problémamegoldó gondolkodása, valamint célirányos műszaki feladatmegoldó képessége. Az elsajátítás során lényeges, hogy fejlődjön a tanulók majdani szakmai tantárgyak tanulásához szükséges képessége. Különösen az ismeretelemzés és -értékelés, a fogalomalkotó gondolkodás, a kreativitás, a tapasztalatszerzés és az ismeretalkalmazás képessége, az algoritmus-alkalmazási, számítási és rajzképességek, a szóbeli és írásos, ill. rajzi szakmai kommunikációs képességek. A tanulókban alakuljon ki, fejlődjön, erősödjön meg saját munkájukkal szembeni igényesség. Szakmai tudásuk legyen átgondolt, célszerű, eredményes, a szóbeli kommunikációban törekedjenek a szakkifejezések szabatos és helyes használatára, írásos munkáikban, rajzfeladataikban az igényes külalakra, számításaikban a pontosságra. Szokjanak hozzá a tanuláshoz, az önálló produktív feladatmegoldáshoz, érezzék meg a tanulási eredmények, sikerek értékét, örömét. Váljon tudatos döntéssé a szakmaválasztás, erősödjék a tanulási és szakmai motiváció. Ismerjék meg, fogadják el és tudatosan alkalmazzák a szakmai tevékenységek végzéséhez szükséges magatartási szabályokat, magatartásformákat. A szakmai alapozó oktatás alapvető feladata azoknak a készségeknek, képességeknek a fejlesztése, amelyek a szakképzésbe való belépéshez feltétlenül szükségesek. Tevékenységük során alakuljon ki, fejlődjön és erősödjön a szakmához, a választott munkához, életpályához való kötődésük. Alakuljon ki és erősödjön a tanulókban a kötelességtudat, a felelősségérzet, mások munkájának, eredményeinek, teljesítményének tisztelete. Lássák meg a környezet, a technika, a szakma mögött az embert és a természetet, tiszteljék annak értékeit. A tanulók legyenek képesek a feladatok megoldásában alkalmazni a tanult törvényeket, eljárásokat, módszereket, ismerjék meg az anyagok tulajdonságait, előállításuk módját, felhasználási lehetőségeit, tudjanak véleményt alkotni az egyszerű szerkezeti elemekről, műszaki megoldásokról. A tanulók legyenek tájékozottak az anyagok tulajdonságairól, felhasználásukról. Alkalmazzák az egyes tantárgyakban tanult, itt felhasználható ismereteiket, kompetenciákat. Használják szakszerűen a rajzeszközöket, helyesen alkalmazzák a géprajzi szabványokat, jól értelmezzék a gépészeti rajzokban megjelenő műszaki információkat. Legyenek képesek gépészeti rajzokat tárgyakkal pontosan és részletesen összevetni. Tudják alkalmazni műszaki ismereteiket, gépelemekkel kapcsolatos egyszerűbb számítási feladatokban. Tudjanak megadott szempontok szerint elemezni, értékelni, legyenek képesek rajzok, leírások valóságos tárgyak modellek alapján megérteni műszaki megoldásokat. Tudjanak szabványokat, katalógusokat, műszaki táblázatokat kezelni, alkalmazni műszaki ismeretforrásként. A tanulók tudásuk alapján – további szakmai tanulmányaik során is – legyenek képesek a tanult fogalmakat, törvényeket, módszereket, ismereteket, eljárásokat alkalmazni. A gépészet – gyakorlatias, sokszínű, tartalmas, aktív tanulói magatartást és pozitív tanulási élményeket is eredményező – bemutatásával keltse fel a tanulók érdeklődését a szakmacsoport szakmai tevékenységeinek gyakorlati és elméleti alapjai iránt. Mutassa be a gépészet fejlődési tendenciáit, bizonyítsa be gazdasági jelentőségét. Mutassa be a szakmacsoport szakképesítéseiben dolgozók tevékenységeit, a gépészeti pályák szépségét, sajátosságait, távlatait. Segítse a tanulókat leendő szakmájuk kiválasztásában, egyéni életpályájuk reális megtervezésében. Alakítsa ki a tanulókban az igényességet saját magukkal és munkavégzésükkel szemben, valamint a környezetükkel és embertársaikkal szembeni felelősségérzetüket. 2006/79/II. szám A tananyagtartalom lehetőséget biztosít az elméletben tanultak gyakorlati alkalmazására, bővíti a tanulók műszaki tevékenységeinek körét. A gépészetben alkalmazott munkaműveletek gyakorlati, sokszínű, aktív tanulói magatartást és gyakorlati tanulási élményeket is eredményező bemutatásával felkelti a tanulók érdeklődését a szakmacsoport munkaműveletei, technológiái iránt. Ezenkívül lehetőséget teremt a szakmai elméleti és gyakorlati tananyag elsajátításához szükséges képességek, készségek fejlesztéséhez, a szakmacsoport szakképesítéseinek munkaköreiben szükséges megfelelő magatartás kialakulásához, a tanulási és szakmai motiváció fejlesztéséhez, megerősítéséhez. Körültekintő, igényes, pontos és biztonságos munkavégzésre, tudatos és felelősségteljes szakmai magatartásra nevel.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes